מונית הכסף

מונית הכסף היא שעשועון טריוויה טלוויזיוני ישראלי, הנערך בתוך מונית. זוהי גרסה מקומית לתוכנית המקורית הבריטית "Cash Cab". שידור התוכנית החל במאי 2007, במסגרת שידורי "קשת", זכיינית שידור בערוץ 2. החל מ-2018 משודרת בקשת 12. ב-13 ביולי 2010 זכתה הגרסה הישראלית של התוכנית בפרס האקדמיה לטלוויזיה בקטגוריית תוכנית הבידור-תיעודי הטובה ביותר. בעקבות מלחמת חרבות ברזל התוכנית חזרה בעונה חדשה ב-8 בינואר 2024. במסגרת כל תוכנית, המנחה עידו רוזנבלום אוסף נוסעים אקראיים למונית שלו. רוזנבלום מסיע את נוסעיו ליעדם, ובו-זמנית שואל אותם שאלות טריוויה. על כל תשובה נכונה נוסף סכום מסוים של כסף לסכום מצטבר (שלב ראשון – 4 שאלות על 250 ש"ח כל אחת, שלב שני – 4 שאלות על 500 ש"ח, שלב שלישי – שאלות על 1,000 ש"ח עד ההגעה ליעד), שאותו יקבלו הנוסעים אם יצליחו להישאר במונית עד ההגעה ליעד. כאשר הנוסעים טועים בתשובתם לשלוש שאלות, המנחה משאיר אותם עד להגעתם ליעד הנדרש. שני "גלגלי הצלה" חד-פעמיים נמצאים ברשות המשתתפים: האחד הוא "חבר טלפוני" – אדם אליו המשתתפים יכולים להתקשר ולשאול את השאלה עליה הם צריכים לענות. הגלגל השני הוא "עובר אורח" - המשתתפים יכולים להיעזר ולהתייעץ עם עוברי אורח ברחוב לגבי השאלה עליה הם יצטרכו לענות. אם המשתתפים לא שגו במענה שלוש פעמים והגיעו ליעד, ניצבות בפניהם שתי אפשרויות: לקחת את סכום הכסף שהצטבר לרשותם, או לנסות להכפילו בשאלת "כפול או כלום" – שאלת "נכון או לא נכון" שתשובה נכונה עליה תכפיל את הסכום, אך אם יענו עליה תשובה שגויה, יצאו בידיים ריקות. ייחודה של התוכנית הוא שהקהל המשתתף הוא מזדמן, וזאת בניגוד לשעשועונים אחרים בהם המשתתפים נבחרים מראש ועוברים תהליך מיון. שיטה זו גורמת לסיטואציות משעשעות, כאשר חלק מהמשתתפים בעלי ידע נרחב, ולעומתם משתתפים אחרים בעלי ידע מועט. השאלות מותאמות אישית לרמת הידע ותחומי העניין של הנוסעים, בעזרת אפיון הנוסעים על ידי הבמאי. תופעה התנהגותית החוזרת בפרקי התוכנית היא שרוב מוחלט מהמשתתפים, אינו בוחר להסתכן בשאלת "כפול או כלום" ומעדיפים לקחת את סכום הזכייה ולא להכפילו. תופעה זו תואמת את הקביעה בתחום הכלכלה כי הפרט הוא שונא סיכון מטבעו וזאת אף על פי שמבחינה סטטיסטית ההסתברות התאורטית להכפיל את הסכום גבוהה מחצי (היא תהיה שווה לחצי רק עבור משתתף שאין לו ידע כלשהו). שיא הזכייה בתוכנית עומד על 36,000 ש"ח בספיישל הילדים שהתקיים בעונה השלישית. על התוכנית הושמעה ביקורת כי עם כיבוי המצלמות, הפרס הכספי נלקח מהזוכים ומוחלף בחוזה הקובע כי התשלום יינתן לאחר השידור ומותנה בשידור התוכנית בפועל. הדבר מקובל בתוכניות פרסים אחרות, אך בניגוד לתוכניות אחרות בהן התנאים ידועים מראש, במקרה של מונית הכסף, הדבר אינו אפשרי שכן מהווה הפרה לכאורה של חוזה בעל פה שנחתם עם הכניסה למונית. לתוכנית הבריטית "Cash Cab" הופקו מספר גרסאות במדינות נוספות מלבד בריטניה, כגון גרמניה, הולנד ורוסיה. בארצות הברית מונית הכסף משוטטת ברחובות מנהטן שבניו יורק. לאחר שאלו זכו להצלחה, הוחלט ליצור גם גרסה ישראלית לתוכנית. הפורמט נרכש על ידי העורך הראשי ומפיק התוכנית, יורם זק. בהמשך נעשתה גרסה נוספת בערוץ 24 בשם "מונית הקצב" שסבבה סביב שאלות בנושא מוזיקה בהנחיית אילנה ברקוביץ'. "מונית הכסף", במסד הנתונים הקולנועיים IMDb (באנגלית) "מונית הכסף", במיזם "אישים" לתיעוד היצירה הישראלית מונית הכסף באתר קשת מירב קריסטל, ביקורת על נושא תשלום הפרסים בשעשועוני טלוויזיה, באתר ynet, 3 בדצמבר 2007 אלון הדר, מסע אל הכלום: על "מונית הכסף", באתר nrg,‏ 16 במאי 2010 ערן בר-און, משתתפת במונית הכסף: "החיים שלי נהרסו", באתר ynet, 11 באוגוסט 2010 אלקנה שור, "מונית הכסף": נקודת אור טלוויזיונית, באתר nrg‏, 15 באוקטובר 2013 רן בוקר, עצרי בצד: "מונית הכסף" הורדה מהכביש, באתר ynet, 31 באוגוסט 2017 נדב מנוחין‏, "מונית הכסף" היא תכנית שלא מזלזלת באינטליגנציה שלנו. והכול בזכות עידו רוזנבלום, באתר וואלה, 7 בינואר 2019 חינוכית ראשונים בעולם (2010-07-15), עידו רוזנבלום נוהג אל מאחורי הקלעים של מונית הכסף, נבדק ב-2018-08-03